บูพารุกตลาดสุขภาพอาเซียน
บูพาฯ วางไทยเป็นศูนย์กลางขยายตลาดสุขภาพสู่ประเทศเพื่อนบ้าน ปีนี้ตั้งเป้าโต 25% สูงสุดในประวัติการณ์
4 ก.พ. 2558

บูพาฯ วางไทยเป็นศูนย์กลางขยายตลาดสุขภาพสู่ประเทศเพื่อนบ้าน ปีนี้ตั้งเป้าโต 25% สูงสุดในประวัติการณ์
นายคริสโตเฟอร์ เดนนิส กรรมการผู้จัดการ บูพา ประกันสุขภาพ (ประเทศไทย) เปิดเผยว่า ปี 2558 บริษัทมีนโยบายวางบูพาฯ ประเทศไทยเป็นฐานการขยายตลาดสู่ประเทศเพื่อนบ้านที่มีเขตชายแดนติดกับประเทศไทย หรือเอเชียตะวันออกเฉียงใต้ (กัมพูชา ลาว พม่า และเวียดนาม) เพราะระบบโรงพยาบาลของไทยมีมาตรฐานเป็นที่ยอมรับของประเทศเพื่อนบ้านดึงลูกค้าเข้ามารักษาตัวในไทยได้ ขณะนี้อยู่ระหว่างการศึกษาวิธีการที่จะเข้าสู่ตลาดดังกล่าว
สำหรับตลาดไทยปี 2558 บริษัทตั้งเป้าหมายการเติบโตเพิ่มขึ้น 25% หรือกว่า 3,000 ล้านบาท จากปี 2557 ที่มีเบี้ยรับรวม 2,500 ล้านบาท เป็นแผนการขยายธุรกิจสูงที่สุดเป็นประวัติการณ์ เนื่องจากปัจจุบันประชาชนคนไทยมองเรื่องการประกันสุขภาพเป็นสิ่งจำเป็นและยิ่งภาวะเศรษฐกิจที่ชะลอตัว ทำให้ประชาชนระมัดระวังเรื่องค่าใช้จ่ายและลดความเสี่ยงด้วยการจำกัดงบประมาณด้านการรักษาพยาบาลที่เพิ่มสูงขึ้นมากด้วยการซื้อประกันสุขภาพ
นอกจากนี้ บริษัทยังมองหาโอกาสการลงทุนในอุตสาหกรรมดูแลสุขภาพ หรือเฮลท์แคร์ ในประเทศไทย ซึ่งเป็นหนึ่งในธุรกิจสำคัญและเป็นความเชี่ยวชาญของกลุ่มบูพาฯ แต่ในไทยยังไม่มีการลงทุนในธุรกิจดังกล่าว 
นายเกรียงศักดิ์ โพธิเกษม ผู้อำนวยการฝ่ายการตลาดและกลยุทธ์การขยายธุรกิจ บริษัท บูพา ประกันสุขภาพ (ประเทศไทย) กล่าวว่า กลยุทธ์ในการขยายตลาดปีนี้จะเน้นไปที่ลูกค้ารายบุคคลมากขึ้นให้มีสัดส่วนครึ่งต่อครึ่งกับลูกค้าองค์กรจากปัจจุบันมีสัดส่วน 40/60 เพื่อสร้างความสมดุลของเบี้ยประกันภัย โดยจะมีสินค้าใหม่ออกมาในอีก 2 เดือนข้างหน้า พร้อมกับบริการใหม่ที่เน้นให้บริการครบวงจร ไม่เพียงให้บริการเคลมสินไหมทดแทนเท่านั้น
“ปีที่ผ่านมาเราออกแบบประกันคริสตัลที่ให้ความคุ้มครองครอบคลุมค่าใช้จ่ายในการรักษาพยาบาล สำหรับการเจ็บป่วยและอุบัติเหตุกรณีผู้ป่วยในด้วยวงเงินคุ้มครองตั้งแต่ 2-6 แสนบาท/ปี ขายดีมาก มีสัดส่วน 46% ของยอดขายใหม่ 500 ล้านบาท ทำให้เรามั่นใจว่าตลาดประกันสุขภาพไทยจะโตมากปีนี้” นายเกรียงศักดิ์ กล่าว
นอกจากนี้ จะขยายช่องทางขายผ่านโทรศัพท์ โดยจะเพิ่มพนักงานขายจาก 40 คน เป็น 120 คน และจะเปิดสาขาใหม่อีก 1-2 แห่ง ที่ จ.จันทบุรี ในห้างโรบินสัน จากปัจจุบันที่มีอยู่ 16 สาขา จะทำให้เข้าถึงลูกค้าได้มากขึ้น และเพิ่มความสะดวกในการใช้บริการสินไหม ส่วนการขายผ่านธนาคารยูโอบียังคงร่วมกันพัฒนาอย่างต่อเนื่อง พร้อมกับพัฒนาลดขั้นตอนการชำระบัญชีระหว่างโรงพยาบาลให้ลูกค้าออกจากโรงพยาบาลได้เร็วที่สุด